Illum il-Kunsill adotta konklużjonijiet li jistipulaw kif l-irkupru mill-kriżi tal-COVID-19 jista' jintuża bħala ingranaġġ għal industrija Ewropea aktar dinamika, reżiljenti u kompetittiva. F'dawn il-konklużjonijiet, il-Kunsill jisħaq fuq il- ħtieġa għas-solidarjetà Ewropea biex ikun jista' jinkiseb irkupru ekonomiku rapidu, sostenibbli u inklużiv u futur sostenibbli dejjiemi tal-industrija tal-UE milquta mill-pandemija tal-COVID-19. Itenni li t- tranżizzjoni ekoloġika u diġitali u l-irkupru ekonomiku tal-UE għandhom ikunu ġusti u mibnija fuq il-prinċipji tal-kompetittività, l-integrazzjoni tas-Suq Uniku, is-sostenibbiltà, il-koeżjoni, l-inklużività, iċ-ċirkolarità u l-ħarsien ambjentali, is-solidarjetà u josservaw l-istandards soċjali. Jafferma mill-ġdid l-importanza li tinkiseb awtonomija strateġika filwaqt li tiġi ppreservata ekonomija miftuħa fl-aktar ekosistemi industrijali sensittivi u f'oqsma speċifiċi, bħas-saħħa, l-industrija tad-difiża, l-ispazju, il-qasam diġitali, l-enerġija u l-materja prima kritika; Skont il-Kunsill, it-tweġiba għall-effetti ekonomiċi tal-kriżi tal-COVID-19 u għal kompetizzjoni internazzjonali dejjem akbar għandha tkun waħda ta' kooperazzjoni u integrazzjoni Ewropej imsaħħa u aqwa li jwasslu għall-ħolqien ta' ambjent ta' negozju sostenibbli, attraenti u kompetittiv . Ambjent bħal dan għandu jkun ikkaratterizzat minn: Suq Uniku approfondit u msaħħaħ, li jiffunzjona b'mod sħiħ, inkluż fis-settur tas-servizzi, kondizzjonijiet ekwivalenti u effettivi ta' kompetizzjoni għan-negozji Ewropej biex jikkompetu fis-suq intern u fil-livell internazzjonali fil-ktajjen tal-valur globali, infrastruttura tad-data u networks ta' komunikazzjoni mill-aqwa fid-dinja, sikuri, reżiljenti u interoperabbli, it-titjib u t-tiġdid tal-ħiliet, it-taħriġ u l-impjegabbiltà tal-ħaddiema, sistema Ewropea ta' standardizzazzjoni li tiffunzjona tajjeb, tmexxija teknoloġika tal-UE, speċjalizzazzjoni intelliġenti, sostenibbiltà, ktajjen tal-valur Ewropej imsaħħa u sigurtà tal-provvista tal-materja prima fl-Ewropa. Sabiex jiġu ssorveljati l-iżviluppi fil-qasam, il-Kummissjoni hija mistiedna tiddefinixxi indikaturi ewlenin tal-prestazzjoni għall-monitoraġġ tal-istrateġija industrijali u l-kompetittività sa tmiem Marzu 2021. Fl-aħħar nett, il-Kummissjoni hija mitluba tippreżenta aġġornament tal-Istrateġija Industrijali Ġdida tagħha qabel il-Kunsill Ewropew f'Marzu 2021. Abbozz ta' konklużjonijiet tal-Kunsill bl-isem "Irkupru li javvanza t-tranżizzjoni lejn industrija Ewropea aktar dinamika, reżiljenti u kompetittiva" Ara l-paġna tal-laqgħa